Taalgebruik: studie(s) | Maroela Media
Argieffoto (Foto: Visionbeyond2020)
Afrikaanssprekers gebruik soms (verkeerdelik) die meervoud van studie wanneer hulle na die handeling van studeer verwys. Taalgebruikers van Afrikaans sal dus vir 'n student vra: "Hoe gaan dit met jou studies?" of sê: "Sy het na jare lange studies haar graad verwerf." Binne dié konteks (wanneer jy praat van iemand wat by 'n onderwysinstelling studeer) is dit egter nie korrek om die meervoud te gebruik nie.
Voorbeelde waar slegs die enkelvoud gebruik word:
Voorspoed met jou studie!
My ouers betaal baie vir my studie.
Eie studie (Studie sonder die leiding van 'n dosent; selfstudie).
'n Studie maak van iets (Jou op iets toelê; jou ten doel stel om meer van iets te wete te kom, dit te bestudeer, daaroor te leer).
Jou studie voortsit (Verder studeer; voortstudeer).
Dit is dus belangrik om te onderskei tussen studie en studie(s). Studie(s) (waar die enkelvoud en meervoud gebruik word) is korrek wanneer daar na sketse, tekeninge of stukke navorsing oor of ondersoeke na bepaalde sake verwys word: 'n studie oor depressie; 'n studie in B-Mol (musiek).
Voorbeelde waar die enkelvoud én meervoud gebruik word:
Beoefening van 'n vak aan 'n tersiêre instelling; die volg van 'n leergang: studies in moderne/klassieke tale, die wiskunde, sosiologie.